Vermiste vliegtuig: Nog satellietbeelde van drywende voorwerpeMaleisië se minister van vervoer het Saterdag aangekondig dat China nuwe satellietbeelde het van een of meer voorwerpe in die Indiese Oseaan wat moontlik deel kan wees van die vermiste vliegtuig van Malaysia Airlines. “Die nuus wat ek pas ontvang het, is dat die Chinese ambassadeur satellietbeelde ontvang het van drywende voorwerpe in die suidelike deurgang en dat hulle skepe sal stuur om dit te bevestig,” het Hishammuddin Hussein, minister van vervoer, Saterdagoggend tydens ŉ mediakonferensie gesê. Dit was nie onmiddellik duidelik hoeveel voorwerpe gesien is nie maar volgens Hussein is een van die voorwerpe glo 22 meter by 30 meter. Die suidelike deurgang waarna verwys word, is ŉ area wat strek van die noorde van Indonesië tot in die Suidelike Indiese Oseaan. Die noordelike deurgang strek van die grens van Turkmenistan en Kazakhstan tot in die noorde van Thailand. Die nuus kom nadat daar satelietbeelde ontvang is van twee voorwerpe in die suidelike deel van die Indiese Oseaan naby Australië. Die voorwerpe kon egter nog nie gevind word nie. Die soektog na vlug MH370 gaan intussen onverpoosd voort. Meer as 40 vliegtuie en skepe van minstens 20 lande is op soek na die vliegtuig. Die Boeing 777, met 239 mense aan boord, het minder as ŉ uur nadat dit op 8 Maart opgestyg het, verdwyn sonder dat ŉ noodsein uitgestuur is. Lees ook: Nog geen teken van wrakstukke van vermiste vliegtuig Wrakstukke van vermiste vliegtuig moontlik gevind Maleisië sê vermiste vliegtuig is gekaap Maleisië ontken vermiste vliegtuig het aanhou vlieg Olieboor-werker sê hy het vermiste vliegtuig gesien Vermiste Boeing: Passasiers se selfone lui; vliegtuig steeds soek Vermiste Boeing: “Vreemde voorwerp” opgemerk Misterie om verdwene Maleisiese passasierstraler verdiep Vermiste Boeing dalk gekaap Vermiste vliegtuig het in see gestort; 239 vermis, bevestig Viëtnam Boeing met 239 passasiers vermis